El turisme de negocis a França suposa un volum de negoci de 8,37 milions, xifra que mostra un increment del 3,8% respecte el 2016.
El tipus d'esdeveniments més nombrosos són reunions internes i estades de motivació.
Les empreses a França valoren moltíssim l'accessibilitat de la destinació i el preu i s'observa una reducció de les distàncies alhora que es mantenen les estades de curta durada (entre mig i dos dies).
El workshop del Catalunya Convention Bureau (CCB), programa de l'Agència Catalana de Turisme, que va tenir lloc a París a finals de maig, va comptar amb la presència de 20 empresaris catalans de diferents tipologies (hotels, espais de reunions i transport, entre d'altres) amb la intenció d'incentivar les contractacions d'aquest mercat.
La majoria de reunions es duen a terme a França però Catalunya presenta un alt potencial pel turisme de negocis d'aquest país.
Som una destinació de fàcil accés i de proximitat, dues característiques clau per aquest tipus de turista.
Catalunya disposa d'unes infraestructures de molt bona qualitat i un alt nivell de professionalitat al sector així com una molt bona relació qualitat-preu, aspectes molt valorats pels francesos a l'hora de decantar-se per una destinació o proveïdor.
També cal destacar que Catalunya disposa d'un gran nombre de filials d'empreses franceses, que suposen una gran oportunitat per atraure aquest tipus de turisme.
D'altra banda, el turisme de negocis té unes característiques que fan que sigui molt beneficiós per Catalunya: aporta un client de qualitat, ve a Catalunya fora de temporada i necessita serveis específics i personalitzats.
Aquests atributs ajuden a augmentar i repartir la despesa, a millorar la desestacionalització, a treballar la diversificació i, tot i que en menor mesura, al reequilibri territorial dels fluxos turístics.
Comportament dels francesos per a les vacances d'estiu
Un 69% dels francesos declara voler anar de vacances aquest estiu, segons el baròmetre 2018 realitzat per Ipsos i Europ Assistance.
Aquest any, la destinació preferida dels francesos continua sent el seu propi país (57%), tot i que s'observa una lleugera caiguda respecte l'any passat.
Les destinacions estrangeres més freqüentades pels francesos aquest any seran Espanya (16%), Italià (8%) i Portugal (7%).
Catalunya s'erigeix com la destinació preferida dels francesos, representant aproximadament un 40% del total de francesos que rep Espanya.
És important destacar que les vagues de transport aeri que s'estan produint a França poden tenir una influència al decidir quina destinació escollir per les vacances d'aquest estiu.
D'aquesta manera, els viatges a destinacions a les que poden accedir per carretera guanyarien punts respecte les que és necessari agafar l'avió.
Els francesos són els europeus que marxen de vacances durant més temps a l'estiu, amb una durada mitjana de dues setmanes.
Mentre que els hotels són el tipus d'establiment preferit de la majoria dels europeus segons el baròmetre, un 41% dels francesos prefereix llogar una casa o un apartament per passar-hi les seves vacances.
Els criteris més importants pels francesos a l'hora d'escollir destinació són: el pressupost (90%), el clima (87%) i l'oferta cultural i d'activitats de la destinació (86%).
Pel que fa a aquells francesos que visiten Catalunya, la majoria ja hi ha estat anteriorment i reserva les seves vacances amb més d'un mes d'antelació.
Acostumen a venir amb la família (46%) o be només amb la parella (34%) i la durada de la seva estada habitualment és d'entre 2 i 5 nits (50%) o d'entre 6 i 10 nits (30%).
El seu moment preferit per venir a Catalunya és a l'estiu (juliol i agost) on Catalunya rep el 30% del total de francesos que venen anualment.
Conté informacions de diversos països